চট্টগ্রাম অঞ্চলের একটি সত্যি ঘটনাকে কেন্দ্র করে আমির সাধু-ভেলুয়া সুন্দরী কাহিনীর জন্ম। শ্রী দীনেশ চন্দ্র সেন-এর সম্পাদনায় ভেলুয়া নামে এ কাহিনী প্রকাশিত হয়েছিল। তবে কাহিনীটির প্রথম রচয়িতার নাম জানা যায়নি। নাটকে বর্ণিত ঘটনার স্থানগুলো এখনো পরিচিত। শাফলাপুর (শাপলাপুর) মইষাখালী (মহেশখালী) দ্বীপের একটি বন্দর। চট্টগ্রাম শহরের অনতিদূরে ‘ভেলুয়ার দীঘি’ এখনো ঘটনার স্বাক্ষীরূপে বিদ্যমান। মুনাফ কাজীর বাড়ী ছিল ‘সরইপাড়া’ গ্রামের কাজী পাড়ায়। সরইপাড়া গ্রাম চট্টগ্রামের ডবলমুরিং থানার অন্তর্গত এবং ভোলা সওদাগরের বাড়ী কাট্টলী গ্রাম। যা সরইপাড়া গ্রামের কাছেই অবস্থিত। কর্ণফুলী নদী যার দেশীয় নাম কাইচ্যা নদী এখনো চট্টগ্রামের বুক চিরে প্রবাহমান।